Document ID: 32010D0725

KOMISJONI OTSUS,
26. november 2010,
millega muudetakse otsuse 2006/766/EÜ I lisa pealkirja ja lisatakse Tšiili nende kolmandate riikide loetelusse, millest on lubatud importida inimtoiduks ettenähtud kahepoolmelisi molluskeid, okasnahkseid, mantelloomi ja meritigusid kas elusalt, külmutatult või töödeldult
(teatavaks tehtud numbri K(2010) 8259 all)
(EMPs kohaldatav tekst)
(2010/725/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (1) eelkõige selle artikli 11 lõiget 1,
ning arvestades järgmist:
(1)
Määruses (EÜ) nr 854/2004 on sätestatud, et loomseid saaduseid imporditakse üksnes sellest kolmandast riigist või kolmanda riigi osast, mis on kõnealuse määruse kohaselt koostatud loetelus. Samuti on selles määruses sätestatud eritingimused kahepoolmeliste molluskite, okasnahksete, mantelloomade ja meritigude importimiseks kolmandatest riikidest.
(2)
Määruses (EÜ) nr 854/2004 on sätestatud, et kolmas riik kantakse kõnealustesse nimekirjadesse üksnes juhul, kui selles riigis on toimunud liidu kontroll, mis on näidanud, et pädev asutus annab asjakohased tagatised vastavalt Euroopa Parlamendi ja nõukogu 29. aprilli 2004. aasta määrusele (EÜ) nr 882/2004 ametlike kontrollide kohta, mida viiakse läbi sööda- ja toidualaste õigusnormide, loomade tervishoiu ja heaolu eeskirjade järgimise kontrolli tagamiseks (2). Eelkõige on määruses (EÜ) nr 882/2004 sätestatud, et kolmandad riigid kantakse kõnealustesse nimekirjadesse üksnes juhul, kui nende pädevad asutused esitavad asjakohased tagatised liidu sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise või nendega samaväärsuse kohta.
(3)
Komisjoni 6. novembri 2006. aasta otsuses 2006/766/EÜ (millega kehtestatakse loetelu kolmandate riikide ja territooriumide kohta, millest on lubatud importida kahepoolmelisi molluskeid, okasnahkseid, mantelloomi, meritigusid ja kalatooteid) (3) on loetletud kolmandad riigid, milles on täidetud määruses (EÜ) nr 854/2004 viidatud nõuded ning mis seetõttu suudavad tagada liidu õigusaktides tarbijate tervise kaitseks sätestatud sanitaarnõuete täitmise. Kõnealuse otsuse I lisas on esitatud nende kolmandate riikide loetelu, millest on lubatud importida inimtoiduks ettenähtud kahepoolmelisi molluskeid, okasnahkseid, mantelloomi ja meritigusid kas elusalt, külmutatult või töödeldult. Kõnealuses loetelus on ka osutatud sellise impordi piirangutele teatavatest kolmandatest riikidest.
(4)
Tšiili on praegu esitatud otsuse 2006/766/EÜ I lisas sellise kolmanda riigina, millest on lubatud importida inimtoiduks ettenähtud kahepoolmelisi molluskeid, okasnahkseid, mantelloomi ja meritigusid, kuid impordiluba piirdub vaid külmutatud ja töödeldud toodetega.
(5)
Liidu kontrollid Tšiilis, mille käigus hinnati kohapealset kontrollisüsteemi liitu eksporditavate kahepoolmeliste molluskite tootmise üle (viimane kontroll toimus 2010. aastal), ning Tšiili pädeva asutuse antud tagatised osutavad, et liitu eksporditavate loodusest püütud või A-klassi tootmispiirkondades kasvatatud perekonda Pectinidae kuuluvate jahutatud ja siseelunditest puhastatud kahepoolmeliste molluskite suhtes kohaldatavad tingimused kõnealuses kolmandas riigis on samaväärsed vastavates liidu õigusaktides ettenähtutega. Seega tuleks lubada kõnealuste kahepoolmeliste molluskite importi Tšiilist.
(6)
Otsuse 2006/766/EÜ I lisa tuleb vastavalt muuta.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2006/766/EÜ I lisa muudetakse järgmiselt.
1)
I lisa pealkiri asendatakse järgmisega:
2)
Tšiilit käsitlev kanne asendatakse järgmisega:
„CL
TŠIILI
Ainult külmutatud või töödeldud kahepoolmelised molluskid, okasnahksed, mantelloomad ja meriteod ning loodusest püütud või määruse (EÜ) nr 854/2004 II lisa II peatüki punkti A.3 kohastes A-klassi tootmispiirkondades kasvatatud perekonda Pectinidae kuuluvad jahutatud ja siseelunditest puhastatud kahepoolmelised molluskid.”
Artikkel 2
Käesolev otsus on adresseeritud liikmesriikidele.
Brüssel, 26. november 2010

Labels: 5
0
3
6
18